Move Forward Party

Move Forward Party (dansk: Gå Fremad-partiet) (thai: พรรคก้าวไกล, Phak Kao Klai) er et thailandsk progressivt socialistisk – i Thailand kaldt "progressivt liberalistisk" – politisk parti, de facto efterfølger til det opløste Future Forward Party.

Ved det thailandske parlamentsvalg i 2023 fik partiet 151 pladser i Repræsentanternes Hus ud af 500. Forretningsmanden Pita Limjaroenrat, var  partiets leder og premierministerkandidat. Partiet opnåede ikke at kunne danne regering og Pita blev ekskluderet fra parlamentet på grund af en aktiesag, hvorefter han trådte tilbage som partileder den 15. september. Den 23. september blev generalsekretær Chaithawat Tulathon valgt som ny leder.

Historie 
Move Forward Part blev stiftet den 1. maj 2014 med navnet Ruam Pattana Chart Thai Party.

I begyndelsen af 2020 blev partiet en de facto efterfølger til Future Forward Party, som var blevet opløst ved en kontroversiel forfatningsdomstolskendelse. 55 af Future Forwards 65 parlamentsmedlemmer (ledet af forretningsmanden Pita Limjaroenrat) besluttede at tilslutte sig Ruam Pattana Chart Thai Party. De lovede at fortsætte den progressive og anti-militærjunta dagsorden fra Future Forward. Partiets navn blev derefter ændret til Move Forward Party. Samtidig fik partiet et nyt logo, der ligner Future Forwards.

Ved det thailandske parlamentsvalg i 2023 vandt partiet overraskende 151 pladser i Repræsentanternes Hus ud af 500 og blev dermed det største parti. Partiets leder, Pita Limjaroenrat sammensatte en koalitionsregering bestående af Move Foward, det næststørste parti Pheu Thai med 141 pladser og yderligere seks liberale partier, hvorved det samlede mandattal kom op på 313. Pita Limjaroenrat blev nomineret som koalitionens premierministerkandidat, men vandt ikke i parlamentets første afstemningsrunde den 13. juli, hvor der krævedes et flertal på 375 stemmer ud af parlamentets 750 pladser, bestående af både 500 folkevalgte repræsentanter og 250 udpegede senatorer. Sidstnævnte blev udpeget af militæret efter statskuppet i 2014.

Politik 
Move Forward Party er et progressivt centrum-venstre politisk parti (i Thailand kaldt progessiv liberal). De er kendt for deres pro-demokratiske platform og deres mål om at fjerne militær indflydelse i thailandsk politik.

Nogle af partiets politikker omfatter legalisering af ægteskaber af samme køn, økonomisk lighed, sociale velfærdsprogrammer, decentralisering af regeringen, afskaffelse af militær værnepligt, søgen om en folkeafstemning om omskrivning af forfatningen og reform af monarkiet. Partiet vil tillige at ændre Thailands strenge love om majestætsfornærmelse. Desuden støtter det granskning af det kongelige budget.

Valgprogrammet i 2023 var:
 Hæve den daglige minimalløn til 450 baht (cirka 90 kroner med årlige revisioner.
 Forøge den månedlige ydelse for ældre til 3.000 baht (cirka 600 kroner) inden 2027.
 Reducere eludgifter og genforhandle strømkøbskontrakter med koncessionshavere.
 Gældslettelse for ældre landmænd, der kan betale halvdelen af deres gæld, hvor staten betaler resten.
 Faste takster for bus og bybane.
 Tilskud til boliglån og huslejebetalinger for begrænsede grupper.
 10.000 baht (cirka 2.000 kroner) til begravelse.
 Gratis Internet på 1 GB om måneden.
 Legaliser kasinoer og online væddemål, der drives af staten.
 Ny forfatning (grundlov) og reform af de væbnede styrker (militæret).

Noter

Referencer 

Politiske partier i Thailand
Socialdemokratiske partier